

VLADA REPUBLIKE HRVATSKE

Zagreb, 29. srpnja 2021.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo poljoprivrede |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog odluke o donošenju Nacionalnog programa očuvanja i održive uporabe biljnih genetskih izvora za hranu i poljoprivredu u Republici Hrvatskoj za razdoblje od 2021. do 2027. godine |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Banski dvori | Trg Sv. Marka 2 | 10000 Zagreb | tel. 01 4569 222 | vlada.gov.hr

PRIJEDLOG

Na temelju članka 31. stavka 2. Zakona o Vladi Republike Hrvatske (Narodne novine, broj 150/11, 119/14, 93/16 i 116/18) Vlada Republike Hrvatske je na sjednici održanoj \_\_\_\_\_\_\_\_\_\_ 2021. godine donijela

**O D L U K U**

**o donošenju Nacionalnog programa očuvanja i održive uporabe biljnih genetskih izvora za hranu i poljoprivredu u Republici Hrvatskoj za razdoblje od 2021. do 2027. godine**

**I.**

Donosi se Nacionalni program očuvanja i održive uporabe biljnih genetskih izvora za hranu i poljoprivredu u Republici Hrvatskoj za razdoblje od 2021. do 2027. godine (u daljnjem tekstu: Nacionalni program), u tekstu koji je Vladi Republike Hrvatske dostavilo Ministarstvo poljoprivrede aktom, KLASE: 011-01/20-01/07, URBROJA: 525-7/1272-21-38 od 14. lipnja 2021. godine.

**II.**

Zadužuje se Ministarstvo poljoprivrede za koordinaciju i provedbu Nacionalnog programa te za komunikaciju i suradnju, u ovome segmentu, s međunarodnim i europskim institucijama nadležnim za biljne genetske izvore.

Zadužuje se Ministarstvo poljoprivrede da na svojim mrežnim stranicama objavi Nacionalni program iz točke I. ove Odluke.

**III.**

Sredstva za provedbu Nacionalnog programa osigurana su u Državnom proračunu Republike Hrvatske za 2021. godinu i projekcijama za 2022. i 2023. godinu u okviru razdjela 060 Ministarstva poljoprivrede, proračunske glave 06005 – Ministarstva poljoprivrede i 06035 – Hrvatske agencije za poljoprivredu i hranu. U 2021. godini osiguran je ukupan iznos od 12.666.697 kuna, u projekciji plana za 2022. godinu planiran je iznos od 11.192.872 kuna, te isti iznos u projekciji za 2023. godinu.

Sredstva su osigurana na slijedećim proračunskim aktivnostima: T828056 Očuvanje i održiva uporaba biljnih genetskih izvora za hranu i poljoprivredu (izvor financiranja 11 Opći prihodi i primici), A820058 ZPP Mjere ruralnog razvoja (izvori financiranja 12 – sredstva učešća za pomoći i 565 – Europski poljoprivredni fond za ruralni razvoj) i K842018 Biljni genetski izvori ( izvor financiranja 52 Ostale pomoći). Sredstva za provedbu programa za naredne godine, do 2027. godine, osigurati će se prilikom izrade državnog proračuna za naredno razdoblje.

**IV.**

Ova Odluka stupa na snagu danom donošenja, a objavit će se u „Narodnim novinama“.

KLASA:

URBROJ:

Zagreb,

**PREDSJEDNIK VLADE**

**mr. sc. Andrej Plenković**

**Obrazloženje**

Biljni genetski izvori za hranu i poljoprivredu čine biološku osnovu za prehrambenu sigurnost i predstavljaju izvor koji poljoprivrednici i oplemenjivači bilja koriste za unapređivanje kvalitete i visine prinosa.

Poljoprivreda se suočava s ogromnim izazovima u nastojanju da zadovolji potrebe sve veće svjetske populacije za hranom, vlaknima i biogorivima. Potreban je stalni razvoj novih sorti koje će imati veće prinose i koje će se moći uzgajati u promijenjenim uvjetima okoliša (globalno zatopljenje, smanjenje raspoloživih površina obradivog tla i vode, zagađenje, pojava novih bolesti i štetnika i slično).

Također, tržište traži sve raznolikije proizvode. Očuvanje biljnih genetskih izvora od odlučujuće je važnosti kako bi se procesi oplemenjivanja u budućnosti mogli odvijati na zadovoljavajući način. S druge strane, ovim aktivnostima također se čuvaju tradicionalne, autohtone sorte kao dio prirodne i kulturne baštine.

Biljni genetski izvori za hranu i poljoprivredu uključuju tradicionalne i moderne sorte poljoprivrednog bilja, oplemenjivački materijal, divlje srodnike kulturnog bilja i sve druge biljke koje se mogu koristiti za osiguranje prehrane. Stoga je njihovo očuvanje od strateške važnosti za svaku državu, pa tako i za Republiku Hrvatsku.

Svaka država, pa tako i Republika Hrvatska, dužna je poduzeti korake kako bi sačuvala biljne genetske izvore na svom teritoriju. Ovi koraci uključuju aktivnosti ekozemljopisnog pregleda i prikupljanja biljnih genetskih izvora, njihovo čuvanje u bankama biljnih gena, regeneraciju, opis i procjenu svojstava, razmjenu s drugim institucijama, dokumentiranje prikupljenog materijala, kao i održivu uporabu biljnih genetskih izvora.

Republika Hrvatska pristupila je značajnim međunarodnim inicijativama vezanim za očuvanje genetskih izvora, prije svega Konvenciji o biološkoj raznolikosti (Odluka o proglašenju Zakona o potvrđivanju Konvencije o biološkoj raznolikosti »Narodne novine«, Međunarodni ugovori 6/96, 28. svibnja 1996. godine), te Međunarodnom ugovoru o biljnim genetskim resursima za hranu i poljoprivredu (Odluka o proglašenju Zakona o potvrđivanju Međunarodnog ugovora o biljnim genetskim resursima za hranu i poljoprivredu, »Narodne novine«, Međunarodni ugovori 1/09, 27. veljače 2009. godine). Republika Hrvatska ima obveze sudjelovanja i ispunjavanje obveza očuvanja biljnih genetskih izvora.

Povjerenstvo za biljne genetske izvore osnovano u Ministarstvu poljoprivrede izradilo je Prijedlog Nacionalnog programa očuvanja i održive uporabe biljnih genetskih izvora za hranu i poljoprivredu u Republici Hrvatskoj (u daljnjem tekstu: Nacionalni program) za razdoblje od 2021. do 2027. godine. U Povjerenstvo su bili uključeni vodeći stručnjaci iz područja očuvanja biljnih genetskih izvora te predstavnici nekoliko zainteresiranih udruga.

Cilj Nacionalnog programa je doprinijeti nacionalnom razvoju, sigurnosti prehrane, održivoj poljoprivredi i održanju bioraznolikosti kroz očuvanje i uporabu biljnih genetskih izvora.

Nacionalnim programom utvrđuju se strateške smjernice razvoja nacionalne politike očuvanja biljnih genetskih izvora, te smjernice za regionalnu i međunarodnu suradnju. Nacionalni program razvijen je u skladu s nacionalnim prioritetima i zakonodavstvom, kao i prema međunarodno prihvaćenim smjernicama.

Time doprinosi i očuvanju biljnih genetskih izvora na globalnoj razini, te osigurava ispunjavanje obveza koje je Republika Hrvatska preuzela svojim članstvom u međunarodnim organizacijama.

Briga o biljnim genetskim izvorima je dugoročni proces, te je stoga potrebno osigurati kontinuitet ovih aktivnosti, kao i njihovo financiranje.

Kako bi za budućnost sačuvala svoja prirodna bogatstva, te ispunila preuzete međunarodne obveze, Republika Hrvatska treba usvojiti i razvijati Nacionalni program u okviru kojeg se provodi sustavna briga o biljnim genetskim izvorima za hranu i poljoprivredu.

U narednom razdoblju naglasak će se staviti na izradu morfoloških i genetskih opisa primki upisanih u Hrvatsku bazu podataka o biljnim genetskim izvorima, nadogradnju baze i radu na povećanju vidljivosti rada Nacionalnog programa.

Mjerljivi pokazatelji izvršenja nacionalnog programa očitovati će se u broju novo uključenih primki u CPGRD bazu, broju njihovih morfoloških i genetskih opisa te u broju CPGRD primki koje će se pohraniti u svjetsku banku sjemena u Svalbardu.